શિયાળો એ રજાની પણ ઋતુ છે. ૨૫મીથી રજા પડશે. રજાઓમાં ફરવા જવાનું ગમશે, પણ જો ફરવા જવું હોય તો એવી જગ્યાએ જાવ ત્યાં આરામ કરીને ખાઈ પીને પડ્યા રહેવાના બદલે ટ્રેકિંગ કરો. ઉતારાના સ્થળેથી ચાલીને જવાનું રાખો. પરિવાર સાથે મજાથી વાતો કરતાં કરતાં ચાલશો, દોડશો કે ટ્રેકિંગ કરશો તો પરિવારનો સાથ પણ મળશે. સાથે શારીરિક શ્રમ પણ થઈ જશે. પરિવારની તમે તેમની સાથે નથી રહેતા તેવી ફરિયાદ પણ દૂર થઈ જશે. ઉપરાંત ફરવા ગયા હો ત્યાં શારીરિક શ્રમ પડે તેવી રમતો પણ રમી શકો છો. દોડપકડ, સંતાકૂકડી, ક્રિકેટ, વૉલીબોલ, છુટદડી, નારગેલ વગેરે રમતો રમો. પરિવાર સાથે અથવા મિત્રો સાથે ગયા હો તો મિત્રો સાથે રમવાનો આનંદ પણ આવશે. બાળપણની યાદો તાજી થશે. શરીરમાં સ્ફૂર્તિનો સંચાર થશે. સાથે શરીરના અંગોને જરૂરી વ્યાયામ પણ મળી રહેશે.